《祖庙殿生芝草 其二》
宋代·刘才邵

圣孝神明已默通，皇猷德业更兼隆。昌期适契千龄会，上瑞宜生九庙中。

异彩光凝何煜爚，灵葩色正自昭融。天将福庆资宗佑，方至如川岂有穷。

作者简介：（1086—1158）吉州庐陵人，字美中，号杉溪居士。徽宗大观三年上舍及第，宣和二年中宏词科。高宗时累迁中书舍人，兼权直学士院。以帝称其能文，为时宰所忌，出知漳州，于城东开十四渠，溉田数千亩。官至工部侍郎、权吏部尚书。有《杉溪居士集》。